Physical Review

Το Physical Review (μεταφράζεται ως «Επιθεώρηση φυσικής») είναι αμερικανικό ερευνητικό επιστημονικό περιοδικό, που ιδρύθηκε το 1893 από τον φυσικό Έντουαρντ Νίκολς. Περιέχει ερευνητικές δημοσιεύσεις αξιολογούμενες από κριτές, καθώς και άρθρα επισκοπήσεως της έρευνας και της βιβλιογραφίας, για όλες τις πλευρές της φυσικής. Εκδίδεται από την Αμερικανική Φυσική Εταιρεία (American Physical Society, APS). Σήμερα βρίσκεται στην τρίτη σειρά του και εδώ και δεκαετίες είναι χωρισμένο σε επιμέρους περιοδικά, το καθένα από τα οποία καλύπτει έναν συγκεκριμένο κλάδο της φυσικής. Επιπλέον, έχει ένα αδελφό περιοδικό, το Physical Review Letters, που δημοσιεύει μικρότερα σε έκταση άρθρα ευρύτερου ενδιαφέροντος.

 Το Physical Review άρχισε να εκδίδεται τον Ιούλιο του 1893, οργανωμένο από τον καθηγητή φυσικής στο Πανεπιστήμιο Κορνέλ Έντουαρντ Λήμινγκτον Νίκολς (Edward Leamington Nichols, 1854-1937). Την πρώτη εικοσαετία το περιοδικό συντασσόταν στο Κορνέλ. Οι 33 τόμοι που εκδόθηκαν σε αυτή την περίοδο είναι η Σειρά Ι (Physical Review Series I). Το 1913 η έκδοση αναλήφθηκε από την Αμερικανική Φυσική Εταιρεία (APS) και άρχισε η Σειρά ΙΙ. Η έδρα του περιοδικού παρέμεινε στο Κορνέλ, με αρχισυντάκτη τον G.S. Fulcher, μέχρι το 1926, και μετά μετακόμισε στο γραφείο του συντάκτη Τζων Τόρενς Τέιτ, στο Πανεπιστήμιο της Μινεσότα. Το 1929 η APS άρχισε να εκδίδει και το τριμηνιαίο περιοδικό Reviews of Modern Physics, με μεγαλύτερα άρθρα. Κατά την οικονομική ύφεση του Μεσοπολέμου, ο εύπορος επιστήμονας Άλφρεντ Λούμις (Alfred Lee Loomis, 1887-1975) πλήρωνε ανωνύμως το κόστος δημοσίευσης για συγγραφείς που δεν μπορούσαν να καταβάλουν τα χρήματα.Λίγο μετά τον θάνατο του Τέιτ το 1950, τα γραφεία του περιοδικού μετακόμισαν στο Εθνικό Εργαστήριο του Μπρουκχέιβεν, στο Λονγκ Άιλαντ, όπου και παραμένουν. Το 1970 το Physical Review χωρίσθηκε σε επιμέρους περιοδικά, τα Physical Review A, B, C και D. Το 1993 προστέθηκε και πέμπτο, το Physical Review E, κυρίως ώστε να εξυπηρετηθεί ο τεράστιος όγκος νέων δημοσιεύσεων στο πεδίο της μη γραμμικής δυναμικής. Το σύνολο των πέντε εκδόσεων συναπαρτίζουν τη Σειρά ΙΙΙ (Physical Review Series III). Το Physical Review άρχισε και ένα online περιοδικό υπό τον τίτλο Physical Review Focus το 1998, που συγχωνεύθηκε με το Physics της APS το 2011. Στην οικογένεια προστέθηκε το Physical Review X, που εκδίδεται μόνο σε ηλεκτρονική μορφή και έχει ανοικτή πρόσβαση, με σκοπό την ταχεία δημοσίευση εργασιών πρωτογενούς έρευνας που αφορούν όλες τις περιοχές της καθαρής, της εφαρμοσμένης και της γενικής φυσικής. Το 2014 άρχισε να δημοσιεύεται και το Physical Review Applied για την εφαρμοσμένη φυσική, και αργότερα δύο ακόμα ηλεκτρονικά περιοδικά. Physical Review A: Ατομική, μοριακή και οπτική φυσική, κβαντική πληροφορία, ISSN 1050-2947 Physical Review B: Φυσική συμπυκνωμένης ύλης και επιστήμη των υλικών, ISSN 1098-0121 Physical Review C: Πυρηνική φυσική, ISSN 0556-2813 Physical Review D: Σωματιδιακή φυσική, κβαντική θεωρία πεδίου, βαρύτητα και φυσική κοσμολογία, ISSN 1550-7998 Physical Review E: Στατιστική φυσική, μη γραμμική δυναμική/Θεωρία του χάους, βιολογική φυσική και φυσική της μαλακής ύλης, ISSN 1539-3755 Physical Review X: «Ευρεία κάλυψη θεμάτων που ενθαρρύνει την επικοινωνία μεταξύ συγγενικών περιοχών της φυσικής», ISSN 2160-3308 (μόνο σε ηλεκτρονική μορφή) Physical Review Accelerators and Beams: Επιταχυντές σωματιδίων και δέσμες σωματιδίων, ISSN 2469-9888 (μόνο σε ηλεκτρονική μορφή) Physical Review Physics Education Research: Διδακτική της φυσικής, ISSN 2469-9896 (μόνο σε ηλεκτρονική μορφή) Physical Review Applied: «Όλες οι πλευρές των πειραματικών και θεωρητικών εφαρμογών της φυσικής», ISSN 2331-7019 (μόνο σε ηλεκτρονική μορφή) Physical Review Fluids: «Καινοτόμος έρευνα που προωθεί σημαντικά τη θεμελιώδη κατανόηση της δυναμικής των ρευστών, ISSN 2469-990X (μόνο σε ηλεκτρονική μορφή) Physical Review Materials: «Υψηλής ποιότητας πρωτότυπη έρευνα στη φυσική των υλικών», ISSN 2475-9953 (μόνο σε ηλεκτρονική μορφή) Physical Review Letters Ο ιστότοπος των περιοδικών της APS Αρχείο όλων των παλαιών τευχών του Physical Review (απαιτείται συνδρομή)